**Yddari**

Það var einu sinni yddari

sem hélt að hann væri riddari.

Hlaupadrottningin (Eydís 5 ára)

**Kakan**

Einu sinni

var kaka að aka

sem fór til baka

og fékk sér klaka

og fór aftur til baka.

Banani (Benjamín 1. bekk)

**Humarinn góði**

Það er komið sumar

og mamma er að elda humar.

Lyktin er svo góð

að ég verð að gera ljóð.

Rælb (Birkir Blær 2. bekk)

**Lóan**

Lóan er falleg

hún flýgur til landanna

snemma á haustin.

Stjörnustelpa (Júlía Margrét 3. bekk)

**Sumar**

Úti í garði

eru vinkonur í leik

á sumardegi.

Ásta (Ingibjörg Ösp 4. bekk)

**Sumar**

Í Flataskóla

eru krakkarnir fínir

á skólaslitum.

Blár (Ragnhildur Guðrún 4. bekk)

**Fuglinn**

Litli fuglinn leikur kátt

lofar sólu blíða.

Syngur hann um sumar nátt

sætt um veröld víða.

Mýlustaðir (Íris Eir 5. bekk) Upplesari Elsa Lilly

**Sveitin**

Skemmtilegt er í sveitinni

sum eru dýrin þar.

Geitur garga á beitinni

gimbrin mín litla bar.

Litur (Dóra Sjöfn 5. bekk)

**Haust**

Vindurinn blæs blómum burt

báran verður þá hærri.

Grasið verður gult og þurrt

og gula sólin smærri.

Vegasalt (Jana Sól 6. bekk)

**Sumar**

Sumarið er komið

sólin skín.

Fuglinn situr í trénu

og syngur.

Söngurinn hljómar eins og

sumarnóttin fögur.

Fuglinn flýgur í berjamó

situr þar á daginn.

Fær sér ber

og nýtur þess að lifa.

Hann lifir vel

og lengi.

Hann lifir eins

og hlýr sumardagur.

Lóan (Aðalheiður Guðrún 7. bekk)

**Skýið**

Ég fylgist með þér

sem skýi

þú ert litla skýið mitt

ég horfi á þig stækka og stækka

og loks fara

ég sé mörg ský

koma og fara

en það er aldrei neitt ský

ský sem líkist þér

þú átt alltaf stað í hjarta mér

ég gleymi þér

aldrei.

Blámi (Birta 7. bekk)

**Blandaðar tilfinningar**

Tilfinningin þegar skóladagurinn er búinn.

Tilfinningin þegar síminn er að verða batteríslaus.

Tilfinningin þegar maður finnur ekki hleðslutæki.

Tilfinningin þegar það er taco í matinn.

Tilfinningin þegar maður fattar að það er

mánudagur á morgun.

Tilfinningin þegar sumarfrí byrjar.

Þetta er blanda lífsins.

Stjarna (Sonja 7. bekk)